लोकल आलुलाई ब्राण्डिङ् गर्न सुरु
गुल्मीमा स्थानीय जातको आलुलाई ब्राण्डिङ् गर्न सुरु गरिएको छ । जिल्लाको पश्चिम क्षेत्र मालिका गाउँपालिकामा परम्परागत रूपमा उत्पादन हुँदै आएको स्थानीय जातको  रैथाने आलुलाई बजारीकरण गर्न आलु ब्राण्डिङ्ग, लेवलिङ्ग र प्याकेजिङ्ग गरी बजारमा ल्याइएको हो ।
रमेश विश्वकर्मा/तिलाचन पाण्डेगुल्मी, साउन ७ गते । गुल्मीमा स्थानीय जातको आलुलाई ब्राण्डिङ् गर्न सुरु गरिएको छ । जिल्लाको पश्चिम क्षेत्र मालिका गाउँपालिकामा परम्परागत रूपमा उत्पादन हुँदै आएको स्थानीय जातको  रैथाने आलुलाई बजारीकरण गर्न आलु ब्राण्डिङ्, लेबलिङ् र प्याकेजिङ् गरी बजारमा ल्याइएको हो ।स्थानीय उत्पादनलाई प्रवर्द्धन गरी कृषकलाई उचित मूल्य प्रदान गर्न आयातित संस्कार र परिकारको साटो आर्गानिक परिकारलाई प्राथमिकता दिन रैथाने आलुलाई बजारमा ल्याइएको कृषि ज्ञान केन्द्रका प्रमुख नवराज भण्डारीले जानकारी दिनुभयो ।उहाँका अनुसार अर्खाबाङ् लगायतका क्षेत्रमा उत्पादन हुँदै आएको रैथाने आलुको प्रचारप्रसार गरी बजारीकरण गर्न गाउँपालिका र कृषि ज्ञान केन्द्र गुल्मीले आलु ब्राण्डिङ्, लेबलिङ् र प्याकेजिङ् गरी बजारमा ल्याइएको हो ।अर्खबाङ् क्षेत्र आलु उत्पादनको लागि जिल्लाकै प्रसिद्ध मानिन्छ । उपयुक्त हावापानी हुँदा थोरै मेहनतमा यहाँका कृषकले मनग्य आम्दानी गरिरहेका छन्। यस क्षेत्रको आलु अर्गानिक भएकाले खानामा स्वादिष्ट र पोसिलो मानिन्छ । स्थानीयले वषौंदेखि बारीमा आलुको बीउ बिना नै परम्परादेखि आलुखेती गर्दै आइरहेका छन् । यसबाट गाउँका कृषकले बजार पाउने र सहरका उपभोक्ताले गुणस्तर पाउनेछन्।ग्रामीण क्षेत्रमा उत्पादन भएको रैथाने आलुलाई ५ केजी, १० केजी र २० केजीका बोरामा प्याकेज गरेर तम्घास, बुटवल लगायतका ठुला बजार क्षेत्रमा पुर्‍याउने तयारी भइरहेको मालिका गाउँपालिकाका अध्यक्ष  देवीराम अर्यालले जानकारी दिनुभयो ।मालिकाको रैथाने सेतो आलु एक वर्ष लगाएपछि बसौँ लगाउन नपर्ने र पटक पटक यसले उत्पादन दिई रहने यहाँको आलुको विशेषता नै हो । यस वर्ष करिब ६६० रोपनी आलु पकेट क्षेत्रमा ३ सय टनभन्दा धेरै आलु फलेको छ । कृषकले उत्पादन गर्दै आलुलाई स्थानीय पहिचान गरी गाउँपालिकाले अब दीर्घकालीन योजना बनाएर आलुखेती र बजारीकरणमा ध्यान दिनुपर्ने जिल्ला समन्वय समिति प्रमुख द्रोणबहादुर खत्रीले बताउनुभयो ।गाउँपालिकाले आलु खतीमा राम्रो सम्भावना देखेपछि यस क्षेत्रलाई आलु पकेट क्षेत्र घोषणा गरी विभिन्न किसिमका कार्यक्रम अगाडी बढाइएको गाउँपालिका अध्यक्ष देवीराम अर्यालले बताउनुभयो । आलुले बजार र कृषकले परिश्रमको उचित मूल्य पाउने भएपछि आफूहरूमा केही आशा थपिएको कृषक देव अर्यालले बताउनुभयो ।